คลังฟุ้งเก็บรายได้ทะลุเป้า
คลังเผย9เดือนแรกเก็บรายได้กว่า1.2ล้านล้านเพิ่ม20%เป็นผลมาจากเศรษฐกิจฟื้นตัวและการยึดทรัพย์ทักษิณ4.6หมื่นล้าน
19 ก.ค. 2553

คลังเผย9เดือนแรกเก็บรายได้กว่า1.2ล้านล้านเพิ่ม20%เป็นผลมาจากเศรษฐกิจฟื้นตัวและการยึดทรัพย์ทักษิณ4.6หมื่นล้าน
นายสาธิต รังคศิริ ผู้อำนวยการสำนักงานเศรษฐกิจการคลัง (สศค.) เปิดเผยว่า การจัดเก็บรายได้ของรัฐบาลในช่วง 9 เดือนแรกปีนี้อยู่ที่ 1,238,302 ล้านบาท สูงกว่าช่วงเดียวกันปีที่แล้ว 20.9% เป็นผลจากการฟื้นตัวของระบบเศรษฐกิจ ส่งผลให้การจัดเก็บภาษีจากการบริโภค และการนำเข้าได้เพิ่มขึ้นมาก รวมทั้งได้รับเงินยึดทรัพย์ของ พ.ต.ท. ทักษิณ ชินวัตร อดีตนายกรัฐมนตรี จำนวน 49,016 ล้านบาท
"ฐานะการคลังของรัฐบาลตามระบบกระแสเงินสดในช่วง 9 เดือนแรกของปีงบประมาณ 2553 รัฐบาลมีรายได้นำส่งคลังทั้งสิ้น 1,238,302 ล้านบาท สูงกว่าช่วงเดียวกันปีที่แล้ว 20.9%" นายสาธิต กล่าว           ทั้งนี้ รัฐบาลมีการเบิกจ่ายงบประมาณจำนวนทั้งสิ้น 1,338,964 ล้านบาท ต่ำกว่าช่วงเดียวกันปีที่แล้วร้อยละ 5.3 ส่งผลให้รัฐบาลขาดดุลเงินงบประมาณ 100,662 ล้านบาท